KORASON TABODJIBODJI
Nun post dimeu na nha perfil na facebook (Marciano Moreira), N uza es spreson: “Ruben Sança, nos korasons sa ta bodjibodji sima di-bo!” Un amiga dimeu pergunta-m kal ki e signifikadu di palavra "bodjibodji"?Nun jornal online, N le un puema sabi i N komenta ma kel puema “dexa nha korason ta bodjibodji”. Un otu leitor pergunta-m kal ki e signifikadu di “bodjibodji”?
Pabia e un palavra ki ta uzadu poku, alguns di nhas leitor nes benditu jornal,pode sta interesadu na sabe es signifikadu. Pur isu, N ta ben aprezenta pertinenti splikason.
Sigundu "DICIONÁRIO CABOVERDIANO – PORTUGUÊS", Manuel Veiga, 2011, es palavra enkuantu adjetivu signifika, na purtuges: "gordo e mole ou flácido" (konferi pajina 67). Konven referi ma, nes disionariu, es palavra ten es ortografia li: "bódji-bódji". N ta skrebe-l "bodjibodji" i non, “bódji-bódji” trokadu, bazikamenti, 3 kuza:
I) Na nhas frazi, es palavra ta surji komu verbu i non komu adjetivu. Karateristiku pa nos lingua e ezistensia di palavras omografu gravi ku silaba toniku ki ta inklui letra O, sendu un di kes palavra substantivu ku O abertu i kel otu verbu ku O fitxadu (sima: El mara kabritu na korda / N korda sedu).
II)E nha ntendimentu ma ifen debe uzadu pa uni 2 palavra. Entretantu, N ka sabe si ta ezisti palavra "bodji". Alias, parse-m ma N sa ta uza kel mesmu kriteriu ki autor di mensionadu disionariu uza pa skrebe "caboverdiano" i non sima prontuarius di lingua purtuges ta indika ("cabo-verdiano").Istu e, sima ka ta ezisti palavra “bodji”, nton “bodjibodji”ka pode ser palavra konpostu (kazu en ki ta justifikaba uzu di ifen) pois, pa el ser konpostu, el ten ki ten na poku na poku 2 palavra indipendenti ki ten nesesidadi di ligadu trokadu se signifikadu diferenti di ora ki es ka sta ligadu sima, pa ezenplu,“ka si”i “ka-si”nes dialogus:
“- Mama, N ka dadji nel, nau – el sa ta konta ka-si.”
“- Marsianu, e si ki bu atxa kaneka - boka pa riba?
- Nau, e ka si. Perdua-m, Iaia.”
III) N ka ta uza asentus pabia, konsizamenti,maioria smagador di leitoris sabe pronunsias di palavras ki N ta uza. Di manera ki al serba txobe na modjadu, ben splika-s undi ta fika silaba toniku i/o si un vogal e abertu o fitxadu. Kes poku leitor ki purventura ka sabe pronunsia di un palavra, es ki debe sforsa pa fika ta sabe sima maioria smagador di leitorissforsa, dezignadamenti konsultandu disionariu undi debe ten es tipu di splikason frenti kada palavra ki ta eziji es splikason.
Na "LÉXICO DO DIALECTO CRIOULO DO ARQUIPÉLAGO DE CABO VERDE”, Armando Napoleão Fernandes, pajina 16, sta un signifikadu semelhanti ku kel ki sta na “DICIONÁRIO CABOVERDIANO – PORTUGUÊS”. Napoleão ta defende ma es palavra ta surji komu adjetivu i komu verbu.
Na purtuges, ten un palavra ki provavelmenti e etimu di nos “bodjibodji”: "bole-bole" o "bule-bule" (konferi: http://www.infopedia.pt/lingua-portuguesa/bole-bole). Na purtuges, es palavra e un substantivu (nomi di un planta ki ta mexe so faze un bentinhu kualker).
Na nhas frazi, N ta uza palavra "bodjibodji" na se sentidu figuradu.Istu e, "nos korasons sa ta bodjibodji", signifika: nos korasonssa ta bati di forma rapikadu trokadu exsitason, grandi emoson ti ta mexe txeu sima partis flasidu di korpu di un algen rei di gordu ta kore.
Marsianu nha Ida padri Nikulau Ferera
Política
Sociedade
Cultura
Economia
Desporto
Ilhas
Colunistas
Opinião
Blogosfera
Ultimas Noticias
- Anúncios & Comunicados
kea_Latn kea_Latn kea_Latn kea_Latn kea_Latn kea_Latn kea_Latn kea_Latn hat_Latn kea_Latn kea_Latn kea_Latn kea_Latn kea_Latn por_Latn por_Latn grn_Latn por_Latn por_Latn por_Latn srd_Latn por_Latn ita_Latn spa_Latn por_Latn